বিএনপির স্থায়ী কমিটির সদস্য ব্যারিস্টার মওদুদ আহমদ বলেছেন, আদালতে বিচারাধীন মামলার রায়ে সাজা হলেও নির্বাচন করতে পারবেন বিএনপি চেয়ারপারসন বেগম খালেদা জিয়া। এ ছাড়া নির্বাচনের সময় দল ও জোটের নেতৃত্বও দিতে পারবেন তিনি। সাবেক এই আইনমন্ত্রী বলেন, মিথ্যা অভিযোগে দায়ের মামলায় সাজা দিয়েও বিএনপি চেয়ারপারসনকে নির্বাচন থেকে দূরে রাখা যাবে না। এ দেশে আর কোনো দিন একদলীয় নির্বাচন হবে না। বিএনপির আন্দোলন ও নির্বাচনের প্রস্তুতি দুটিই একসঙ্গে চলবে। গতকাল দুপুরে রাজধানীর সেগুনবাগিচায় ঢাকা রিপোর্টার্স ইউনিটিতে এক আলোচনা সভায় প্রধান অতিথির বক্তৃতায় উপরোক্ত মন্তব্য করেন বিএনপির এই নীতিনির্ধারক। বিএনপি জোটের শরিক দল বাংলাদেশ লেবার পার্টি পিলখানা হত্যাকাণ্ড স্মরণে এর আয়োজন করে। সংগঠনটির চেয়ারম্যান মোস্তাফিজুর রহমান ইরানের সভাপতিত্বে বিএনপির সিনিয়র যুগ্ম মহাসচিব রুহুল কবির রিজভী আহমেদ, খায়রুল কবির খোকন প্রমুখ বক্তব্য দেন।